कार्यक्रमको आरम्भ चिनियाँ बौद्ध सँघका आदरणीय भिक्षुको प्रार्थनाबाट भएको थियो। त्यस लगत्तै भूकम्पमा ज्यान गुमाएकाहरूको चीर शान्तिको कामना गर्दै एक मिनेट मौन धारण गरिएको थियो। उक्त कार्यक्रममा चीनका लागि नेपालका राजदूत महामहिम डा. महेशकुमार मास्केले चीन नेपालको पूर्वकालदेखि नै असल छिमेकी रहँदैआएको र हरबखत नेपाललाई सहयोग गर्न तत्पर रहेको बताउँदै चिनियाँ सरकार मात्रै नभइ चिनियाँ जनताले पनि नेपाललाई असाध्यै माया गर्नेगरेको आफ्नो सम्बोधनमा व्यक्त गर्नुभयो। साथै उहाँले क्षतिग्रस्त केही सम्पदा क्षेत्र हाल खुला गरिसकेको र चितवन, पोखरा, लुम्बिनी जस्ता पर्यटकीय तथा ऐतिहासिक शहरहरू भूकम्पबाट प्रभावित नभएको जानकारी दिँदै चिनियाँहरूलाई नेपाल भ्रमण गर्न आग्रह पनि गर्नुभयो।
